text: Ægproducenter: Vi får for lidt
  10 april 2012 kl. 08.12
  Trods dramatisk dyrere priser på æg føler de danske ægproducenter, at de får for lidt for æggene.
  Prisen for æg er fordoblet i 2012. Det skyldes, at nye EU-regler giver burhøns bedre plads.
  Det har fået en del producenter til at opgive produktionen. Der mangler derfor æg i Europa, hvilket dels har betydet stigende priser, og dels har betydet, at eksempelvis Dancake i Give har måttet nedlægge flere produktionslinjer.
  Og nu føler de danske ægproducenter sig snydt, siger landmand Bent Jensen fra Ølgod, der også er landsformand for de danske ægproducenter, til P4 Syd.
  De danske ægproducenter har nemlig ikke fået pristigningerne, fordi de har faste leveringsaftaler med pakkerierne.
  De aftaler vil Bent Jensen nu have genforhandlet.
  - Normalt er vi tilfreds med de rullende kontrakter med pakkerierne, men lige nu vil vi også gerne have lidt af den kage, der bliver uddelt, siger Bent Jensen til P4 Syd.
  